钦定古今图书集成/明伦汇编/官常典/第642卷 > 习凿齿
## 钦定古今图书集成/明伦汇编/官常典/第642卷 > 习凿齿

按《晋书》本传，“凿齿，字彦威，襄阳人也。宗族富盛，世为
乡豪。凿齿少有志气，博学洽闻，以文笔著称。荆州刺
史桓温辟为从事。江夏相袁乔深器之，数称其才于
温，转西曹主簿，亲遇隆密。时温有大志，追蜀人知天
文者，至夜执手问国家祚运修短，答云：‘世祀方永’。温
疑其难言，乃饰辞云：‘如君言，岂独吾福，乃苍生之幸。
然今日之语，自可令尽，必有小小厄运，亦宜说之’。”星
人曰：“太微、紫微、文昌三宫，气候如此，决无忧虞，至五
十年外不论耳。”温不悦，乃止。异日，送绢一疋、钱五千
文以与之。星人乃驰诣《凿齿》曰：“家在益州，被命远下，
今受旨自裁，无由致其骸骨。缘君仁厚，乞为标碣棺
木耳。”凿齿问其故，星人曰：“赐绢一疋，令仆自裁，惠钱
五千，以买棺耳。”凿齿曰：“君几误死。君尝闻千，知星宿
有不覆之义乎？此以绢戏君，以钱供道中资，是听君
去耳。”星人大喜，明便诣温别。温问去意，以凿齿言答。
温笑曰：“凿齿忧君误死，君定是误活，然徒三十年看
儒书，不如一诣习主簿。”累迁别驾。温出征伐，凿齿或
从或守，所在任职，每处机要，莅事有绩，善尺牍论议，
温甚器遇之。时清谈文章之士韩伯、伏滔等，并相友
善。后使京师，简文亦雅重焉。既还，温问：“相王何似？”答
曰：“生平所未见”，以此大忤温旨，左迁户曹参军。